M. Dzurinda, predseda vlády SR: (2002-02-08):
To je prvá zásadná poznámka a druhá zásadná poznámka, ktorú chcem povedať, že v opatreniach... (Hlasy v sále.) Ťažké váhy dnes vystupujú, najťažšie váhy - pán Baco, pán Kozlík, starý dal príkaz! Ale navzdory trošku humornému ladeniu svojho záveru chcem povedať, že je krajne, krajne neseriózne, krajne neslušné, že tí, ktorí priviedli Slovensko k takýmto nebezpečným, k takýmto nebezpečným javom, ako bol cross default Východoslovenských železiarní, si myslia, že občania majú krátku pamäť. Majú v sebe toľko drzosti, že zodpovednosť za svoje bačovanie sa snažia zvaliť na niekoho iného. (Hlasy v sále.) Bolo to, bolo to krajne smiešne, čo ste hovorili, pán Baco. Bolo to nekonečne smiešne, vyumelkované, krajne, krajne nepravdivé, ale vaše bačovanie bolo, žiaľbohu, skutočnosťou. Ďakujem veľmi pekne. (Ruch v sále.) J. Migaš, predseda NR SR: Panie poslankyne, páni poslanci, Národná rada berie na vedomie Informáciu predsedu vlády Slovenskej republiky o situácií v BMG Invest, s. r. o., a Horizont Slovakia. Vyhlasujem 10-minútovú prestávku. Budeme pokračovať hlasovaním. (Ruch v sále.) (Prerušenie rokovania o 9.56 hodine.) (Pokračovanie rokovania o 10.10 hodine.) J. Migaš, predseda NR SR: Panie poslankyne, páni poslanci, žiadam vás, aby ste prišli do rokovacej miestnosti, budeme pokračovať v rokovaní 54. schôdze hlasovaním o návrhoch zákonov a zmluvách, ktoré boli prerokované včera. Panie poslankyne, páni poslanci, žiadam vás, aby ste prišlo do rokovacej miestnosti, budeme pokračovať v 54. schôdzi Národnej rady. Vidím, vidím, pán poslanec Mikloško. Panie poslankyne, páni poslanci, pokiaľ ide o bod, ktorý sme prerokovali, informáciu predsedu vlády, ja som požiadal ústavnoprávny výbor a legislatívny odbor Národnej rady, aby urobil výklad a pravidlá pri tomto bode, pretože nie sú ošetrené v rokovacom poriadku. Potom to prednesiem na grémiu, aby boli jasné pravidlá, ako sa má pri takýchto veciach postupovať. Vypočuli sme si informáciu. Ak by ju bol predniesol predseda Národnej rady, ak by bol niekto predniesol z poslancov alebo ja, návrh na uznesenie, dal by som o tom hlasovať. Panie poslankyne, páni poslanci, ja som navrhol ukončiť rokovanie o tomto bode, že Národná rada berie na vedomie informáciu predsedu vlády. Ak je, výklad môže byť taký alebo onaký, ja som, opakujem, požiadal legislatívny odbor a ústavnoprávny výbor, aby v tomto smere urobili jednoznačný výklad, aby sme sa potom nedohadovali. Predsa len, ak som už povedal, že berie na vedomie, panie poslankyne, páni poslanci, dám o tomto uznesení alebo o tomto stanovisku, ktoré som predniesol, hlasovať Národnej rade. Prezentujme sa a hlasujme najprv o tom, že Národná rada berie informáciu predsedu vlády na vedomie, tak ako som povedal. Čiže o tom hlasujeme. Prezentujme sa a hlasujme. Hlasujeme o uznesení, že Národná rada berie na vedomie informáciu predsedu vlády. Hlasujme. (Hlasovanie.) Prítomných je 89 poslancov, za 60, proti 23, zdržali sa 4, nehlasovali 2. Konštatujem, že Národná rada zobrala na vedomie informáciu predsedu vlády. Panie poslankyne, páni poslanci, teraz pristúpime k hlasovaniu o prerokovaných návrhoch, ktoré sme prerokovali včera. Ešte pán poslanec Mikloško, nech sa páči, procedurálny návrh. Pán poslanec Mikloško, máte slovo.